Diari Oficial de la Generalitat Valenciana


Sumari del DOGV 8017, del 07-04-2017 (2017/2829)

RESOLUCIÓ de 3 d'abril de 2017, de la Conselleria de Transparència, Responsabilitat Social, Participació i Cooperació, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2017.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8017

Data del DOGV
:   07-04-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/2829


Data del document
:   03-04-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

RESOLUCIÓ de 3 d'abril de 2017, de la Conselleria de Transparència, Responsabilitat Social, Participació i Cooperació, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2017. [2017/2829]  
L'article 11 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, assigna a la Conselleria de Transparència, Responsabilitat Social, Participació i Cooperació, les competències en matèria de foment de l'autogovern. D'altra banda, el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en l'article 40.2.b, atribueix a la Direcció General de Responsabilitat Social i Foment de l'Autogovern, entre altres funcions, les vinculades amb el desenvolupament de l'autogovern i la recuperació del dret foral civil valencià.  
Detallant les previsions dels preceptes ressenyats, l'article 10 del Decret 160/2015, de 18 de setembre, del Consell, pel qual aprova el Reglament orgànic i funcional de la Conselleria de Transparència, Responsabilitat Social, Participació i Cooperació, estableix les funcions que exerceix la Direcció General esmentada, entre les quals es troben les següents: dirigir i gestionar les polítiques de la Generalitat adscrites al desenvolupament de l'autogovern, dissenyar, coordinar i gestionar les ajudes adscrites al foment i divulgació de l'autogovern, coordinar el desplegament normatiu de l'Estatut d'Autonomia de la Comunitat Valenciana per a la creació dels organismes previstos en aquell, impulsar, coordinar i desenvolupar la normativa de la Generalitat, dins de l'àmbit del foment de l'autogovern, en matèria de processos de participació diferents de les consultes populars, fomentar les relacions de la Comunitat Valenciana amb altres països en matèria de foment de l'autogovern, fomentar la recuperació, difusió i estudi del dret civil valencià, informar i donar suport a les administracions de la Comunitat Valenciana en matèria de promoció de l'autogovern, i dissenyar i executar les actuacions relacionades amb la promoció i divulgació de l'autogovern i les seues institucions.  
En el marc de la normativa adés ressenyada, per mitjà de l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, es van aprovar les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià.  
En virtut de la dita ordre, i dins de les disponibilitats pressupostàries existents segons allò que s'ha previst per la Llei 14/2016, de 30 de desembre, de pressupostos de la Generalitat per a l'exercici 2017, es convoquen, en règim de concurrència competitiva, subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant el present exercici.  
Aquesta convocatòria adquireix un especial significat l'any en què es commemora el trenta-cinquè aniversari de l'aprovació i entrada en vigor de la Llei orgànica 5/1982, d'1 de juliol, d'Estatut d'Autonomia de la Comunitat Valenciana. Per aqueix motiu, des de la Generalitat es pretén impulsar l'adopció d'iniciatives de diversa índole ?institucionals, promocionals i divulgatives- per a ressaltar la importància de l'efemèride, i aquesta convocatòria constitueix la via adequada perquè els ajuntaments i les mancomunitats de municipis de la Comunitat Valenciana puguen plantejar la realització d'actuacions encaminades, amb caràcter preferent, a recordar i difondre el valor de l'esmentat aniversari i a efectuar un balanç del procés de consolidació del nostre sistema d'autogovern.   
Per tot això, de conformitat amb allò que disposa l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria  
Es convoca, en règim de concurrència competitiva, la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2017.  
  
Segon. Bases reguladores  
1. La present resolució de convocatòria es dicta a l'empara del que estableix l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià (DOGV 7824, 08.07.2016).  
  
2. Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a l'ordre assenyalada en el punt anterior.  
  
Tercer. Finançament de les subvencions  
La present convocatòria de subvencions es finançarà amb càrrec a la línia pressupostària S7254000, inclosa en l'aplicació pressupostària 94.68.19.278.01.3 de la Llei 14/2016, de 30 de desembre, de pressupostos de la Generalitat per a l'exercici 2017, destinada a responsabilitat social i foment de l'autogovern, amb un crèdit màxim de 49.182,50 - (quaranta-nou mil cent vuitanta-dos euros i cinquanta cèntims).  
  
  
Quart. Forma i termini de presentació de sol·licituds  
1 La sol·licitud es formalitzarà en l'imprès que figura com annex I de la present resolució de convocatòria, degudament subscrit per la persona titular de la Presidència de la mancomunitat de municipis o de l'Alcaldia-presidència de l'ajuntament i amb el segell de l'entitat local corresponent.  
2. La sol·licitud es presentarà en el Registre General de la Conselleria de Transparència, Responsabilitat Social, Participació i Cooperació, siti en el passeig de l'Albereda, número 16, CP 46504 de València, dirigida a la Direcció General de Responsabilitat Social i Foment de l'Autogovern, sense perjuí de poder presentar-la per qualsevol dels mitjans establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
L'incompliment del mencionat termini donarà lloc a la inadmissió a tràmit de la sol·licitud.  
3. La sol·licitud també podrà presentar-se per via telemàtica per mitjà de l'imprès que figura en el Portal de la Generalitat, www.gva.es, accedint a la «Seu electrònica», serveis en línia, Administracions/Ajudes i Subvencions/Administracions Locals.  
Per a poder presentar la sol·licitud per aquesta via, el sol·licitant haurà de disposar d'algun dels sistemes de firma electrònica admesos en la Seu de la Generalitat.  
4. El termini de presentació de sol·licituds serà, en tot cas, d'un mes i es computarà des de l'endemà de la publicació de l'extracte d'aquesta resolució de convocatòria en el Diari Oficial de la Generalitat Valenciana.  
  
Cinquè. Documentació a presentar  
1. Junt amb la sol·licitud es presentarà la documentació següent:  
a) Un programa detallat del pla de l'actuació o actuacions a realitzar. El programa, que en tot cas serà únic per sol·licitud, haurà d'estar firmat per la persona titular de la Presidència de la mancomunitat de municipis o de l'Alcaldia-presidència de l'ajuntament, i en ell s'hauran de detallar, com a mínim, els aspectes següents:  
- En primer lloc, totes les activitats a realitzar, amb una descripció precisa del seu contingut, vinculant-les amb l'objecte d'aquesta convocatòria i amb els tipus d'actuacions que, de conformitat amb la base reguladora segona, són subvencionables.  
- En segon lloc, els objectius a aconseguir amb el desenvolupament de cada una de les activitats incloses en el programa. En particular, haurà de fer-se, si escau, una menció minuciosa i raonada a la relació entre les activitats programades i la commemoració del trenta-cinquè aniversari de l'aprovació i entrada en vigor de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, així com als aspectes concrets que, segons l'opinió de l'entitat local sol·licitant, puguen ser valorats d'acord amb els criteris d'atorgament de les subvencions previstos en les lletres c) i d) de l'apartat 1 de la base reguladora sisena, referides, respectivament, a l'ús del valencià i al nivell d'incidència, degudament acreditat, de l'actuació o actuacions a desenvolupar en cada un dels àmbits ressenyats en la segona de les lletres esmentades.  
- En tercer lloc, el calendari precís de compliment i els terminis d'execució previstos, tant per al programa d'activitats en el seu conjunt com per a cada una de les actuacions proposades. En aquest sentit, haurà d'incloure's, com a mínim, una previsió ajustada de les possibles dates de realització de cada activitat, tenint en compte, en tot cas, la indicació continguda en l'apartat vuitè de la present resolució de convocatòria sobre el termini per a la justificació de les subvencions concedides.  
  
b) Un document, degudament firmat per la persona titular de la Presidència de la mancomunitat de municipis o de l'Alcaldia-presidència de l'ajuntament, en el qual figure una descripció desglossada i detallada dels costos corresponents tant al pla d'actuacions en el seu conjunt, com a cada una d'aquestes en particular, d'acord amb els criteris següents:  
  
- Si l'actuació o actuacions per a les quals es demana la subvenció no s'hagueren realitzat encara en el moment de formalitzar la sol·licitud, haurà d'aportar-se un pressupost detallat de la despesa o factures proforma.  
En aquells supòsits en què des de la Direcció General de Responsabilitat Social i Foment de l'Autogovern es considere un pressupost com a excessiu, podrà requerir-se l'entitat local per a aportar un nou pressupost de l'actuació o actuacions a realitzar més ajustat als preus de mercat.  
- Si una part de l'actuació o actuacions per a les quals es demana la subvenció s'haguera realitzat durant l'any 2017, però abans de formalitzar la sol·licitud, haurà d'aportar-se la documentació justificativa de la despesa ja realitzada, de conformitat amb el que preveu la base reguladora onze, i respecte a l'actuació o actuacions pendents de realitzar haurà d'aportar-se un pressupost detallat de la despesa o factures proforma. En aquest últim supòsit, si des de la Direcció General de Responsabilitat Social i Foment de l'Autogovern es considera un pressupost com a excessiu, podrà requerir-se a l'entitat local per a aportar un nou pressupost de l'actuació o actuacions a realitzar més ajustat als preus de mercat.  
Per a la comprovació del valor de mercat de les despeses subvencionades, l'Administració de la Generalitat podrà emprar un o més dels mètodes previstos en l'article 170.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
c) L'imprès que figura en l'annex II, degudament omplit, expedit i firmat per la persona que exercisca les funcions de secretaria de la corporació local. En el dit document s'acreditarà la resolució o acord adoptat per l'òrgan competent de l'entitat local per a formular la sol·licitud de la subvenció i es farà constar expressament l'import sol·licitat i la consignació de l'import total de les actuacions en el pressupost de l'entitat sol·licitant.  
d) L'imprès de domiciliació bancària, a omplir en el cas de nou perceptor o canvi de compte bancari, de conformitat amb el model que figura en l'annex III, que haurà de ser subscrit per la persona titular de la Presidència de la mancomunitat de municipis o de l'Alcaldia-presidència de l'Ajuntament.  
A aquest model s'adjuntarà una certificació expedida per la persona que exercisca les funcions de secretaria de la corporació local, en la qual acredite que la persona firmant de l'imprès de domiciliació bancària és titular del càrrec corresponent.  
2. En cas d'optar per la presentació de la sol·licitud per via telemàtica:  
a) S'hauran d'omplir, firmar electrònicament i adjuntar els documents, equivalents als annexos II i III, que figuren junt amb aquella en el Portal de la Generalitat, www.gva.es, accedint a la «Seu Electrònica», serveis en línia, Administracions/Ajudes i Subvencions/Administracions Locals.  
b) S'hauran d'adjuntar, per la mateixa via, el programa detallat del pla de l'actuació o actuacions a realitzar, el document amb la descripció desglossada i detallada dels costos i la certificació acreditativa del fet que la persona signant de l'imprès de domiciliació bancària és titular del càrrec corresponent, documents tots ells signats electrònicament i elaborats de conformitat amb el que preveuen les lletres a), b) i d) del punt 1 d'aquest mateix apartat cinquè.  
  
Sisè. Termini de resolució i publicació  
El termini per a tramitar les sol·licituds, resoldre i publicar la resolució de concessió en el Diari Oficial de la Generalitat Valenciana serà de sis mesos com a màxim, a comptar de la data de publicació de l'extracte d'aquesta resolució de convocatòria en aqueix mateix DOGV. Conclòs aquest termini sense que s'haja dictat i publicat resolució expressa, les entitats locals interessades podran entendre desestimades les seues sol·licituds per silenci administratiu.  
  
Setè. Recursos  
Contra les resolucions, expresses o presumptes, del procediment de concessió de les subvencions, que esgoten la via administrativa, les entitats locals interessades podran interposar, amb caràcter potestatiu, recurs de reposició davant la persona titular de la Conselleria amb competències en matèria de foment de l'autogovern i desenvolupament estatutari, en el termini d'un mes a comptar de l'endemà de la notificació o publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la notificació o publicació, de conformitat amb el que estableixen els articles 8, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que les entitats locals interessades puguen interposar qualsevol altre recurs que estimen pertinent.  
  
Vuitè. Termini i forma de justificació  
1. El termini per a la justificació de les subvencions concedides conclourà el 31 d'octubre de 2017.  
2. Als efectes d'aportar la relació classificada de les despeses i inversions de l'activitat, requerida en la base reguladora onze, haurà d'omplir-se el model que figura en l'annex IV de la present resolució de convocatòria.  
  
Novè. Criteris de valoració de les sol·licituds  
Els criteris objectius d'atorgament que es tindran en compte per a la concessió de les subvencions seran els establits en la base reguladora sisena, que s'aplicaran per a assignar a cada entitat local beneficiària la puntuació que corresponga, d'acord amb la documentació aportada i a la informació que se'n desprenga sobre les actuacions dutes a terme o previstes.  
  
Contra aquesta resolució, que posa fi a la via administrativa, es podrà interposar, amb caràcter potestatiu, recurs de reposició davant la persona titular de la conselleria amb competències en matèria de foment de l'autogovern i desenvolupament estatutari, en el termini d'un mes a comptar de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la publicació d'aquesta resolució, de conformitat amb el que estableixen els articles 8, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí de la possible interposició, per part de les entitats interessades, de qualsevol altre recurs que estimen pertinent.  
  
València, 3 d'abril de 2017.- El conseller de Transparència, Responsabilitat Social, Participació i Cooperació: Manuel Alcaraz Ramos.